Zagreb, 20. travnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev rukovodeće državne službenice Ivane Belec, predstojnice Ureda državne uprave u Zagrebačkoj županiji,** za davanjem mišljenja Povjerenstva, na 7. sjednici, održanoj 20. travnja 2018.g. daje sljedeće:

**MIŠLJENJE**

**Rukovodeća državna službenica Ivana Belec, predstojnica Ureda državne uprave u Zagrebačkoj županiji, može primati naknadu za rad u Povjerenstvu u koje ju je imenovala Zagrebačka županija, obzirom da se na rukovodeće državne službenike iz članka 3. stavka 3. ZSSI-a primjenjuju samo odredbe iz članka 8., 9. i 10, glave III, članka 42. do 46. i članka 55. stavka 3. ZSSI-a. Slijedom navedenih odredbi, Ivana Belec dužna je navedene naknade prijaviti Povjerenstvu podnošenjem Izvješća o imovinskom stanju dužnosnika istekom godine u kojoj su naknade primljene.**

Obrazloženje

Zahtjev za davanjem mišljenja Povjerenstva podnijela je službenica Ivana Belec, predstojnica Ureda državne uprave u Zagrebačkoj županiji. U knjigama ulazne pošte zahtjev je zaprimljen 9. travnja 2018.g., pod poslovnim brojem 711-U-1224-M-47/18-01-2, povodom kojeg se vodi predmet broj M-47/18.

 Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

 U predmetnom zahtjevu podnositeljica traži mišljenje Povjerenstva može li, kao članica Povjerenstva u koje ju je imenovala Zagrebačka županija, primati naknadu za rad s obzirom da je rukovodeća državna službenica koju je imenovala Vlada temeljem provedenog natječaja.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva. Člankom 3. stavkom 3. ZSSI-a propisano je da se odredbe iz članka 8., 9. i 10, glave III, članka 42. do 46. i članka 55. stavka 3. ovog Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Povjerenstvo je uvidom u Registar dužnosnika utvrdilo da Ivana Belec obavlja poslove predstojnice Ureda državne uprave u Zagrebačkoj županiji od 7. prosinca 2017.g.

Zakonom o državnim službenicima („Narodne novine“ broj: 92/05., 140/05., 142/06., 77/07., 107/07., 27/08., 34/11., 49/11., 150/11., 34/12., 49/12., 37/13., 38/13., 01/15., 138/15., 61/17.) propisano je da su u kategoriji radnih mjesta rukovodećih službenika glavni tajnik ministarstva i središnjeg državnog ureda, zamjenik državnog tajnika središnjeg državnog ureda, zamjenik ravnatelja državnih upravnih organizacija, ravnatelj ureda Vlade, predstojnik Ureda potpredsjednika Vlade, ravnatelj ureda, agencija, direkcija i drugih stručnih službi koje Vlada osniva uredbom te predstojnik ureda državne uprave u jedinicama područne (regionalne) samouprave. Navedene službenike imenuje i razrješava Vlada na prijedlog čelnika tijela, na temelju javnog natječaja na razdoblje od četiri godine.

Slijedom navedenog i Ivana Belec je povodom obavljanja poslova predstojnice Ureda državne uprave u Zagrebačkoj županiji obvezna postupati u smislu članka 3. stavka 3. ZSSI-a, odnosno na istu se primjenjuju odredbe iz članka 8., 9. i 10, glave III, članka 42. do 46. i članka 55. stavka 3. ZSSI-a. Kako navedene odredbe ne ograničavaju podnositeljicu za primanje dodatne naknade ista može primati naknadu za rad u Povjerenstvu u koje ju je imenovala Zagrebačka županija. Naime, člankom 3. stavkom 3. ZSSI-a izričito je propisano da je primjena obveza, zabrana i ograničenja propisanih odredbama ZSSI-a za rukovodeće državne službenike ograničena isključivo na obveze podnošenja izvješća o imovinskom stanju, odnosno na mogućnost provođenja postupka pred Povjerenstvom radi kršenja navedenih obveza i posljedično trpljenje eventualno izrečene sankcije.

Slijedom gore navedenih odredbi, Ivana Belec je dužna primljene naknade prijaviti Povjerenstvu podnošenjem Izvješća o imovinskom stanju dužnosnika istekom godine u kojoj je naknade primila.

Povjerenstvo napominje kako su odredbama 2. dijela, II. poglavlja, 3. odjeljka Zakona o državnim službenicima propisane određene zabrane i ograničenja za istovremeno obavljanje drugih poslova uz obavljanje državne službe te se podositeljica stoga upućuje da se, ukoliko smatra potrebnim, s istovjetnim zahtjevom za davanjem tumačenja dopuštenosti predmetne situacije, obrati Ministarstvu uprave kao nadležnom državnom tijelu za tumačenje Zakona o sustavu državne uprave i Zakona o državnim službenicima.

Slijedom navedenog Povjerenstvo je dalo mišljenje kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković , dipl. iur.

Dostaviti:

1. Podositeljica Ivana Belec, elektronička dostava
2. Objava na internetskoj stranici Povjerenstva
3. Pismohrana